text: Ikast-Brande skal skære hele 93 mio. kroner væk
  21 september 2010 kl. 06.20
  Ikast-Brande Kommune skærer dybt for at få økonomien til at hænge sammen. 200 arbejdspladser er i fare.
  Den økonomiske situation i Ikast-Brande Kommune er værre end først antaget.
  I alt skal kommunen spare 92,7 millioner kroner næste år. Det er næsten 10 millioner kroner mere end først meldt ud.  
  Når besparelserne er slået fuldt igennem i 2014, vil det svare til en reduktion på seks procent af kommunens driftsbudget.
  Budgetforliget, som i går blev indgået mellem alle partier med undtagelse af Socialdemokraterne, betyder, at der næste år skal nedlægges et større antal arbejdspladser. 
  Der tales om en reduktion på helt op til 200 stillinger. Desuden er det aftalt, at antallet byrådsmedlemmer reduceres fra de nuværende 25 medlemmer til 23 byrådsmedlemmer fra næste valgperiode. Og at antallet af fagudvalg reduceres fra seks til fem.
  